朝歸書寄元八
作者：白居易
朝代：唐

paragraphs: 進入閤前拜，退就廊下餐。
歸來昭國里，人臥馬歇鞍。
却睡至日午，起坐心浩然。
況當好時節，雨後清和天。
柿樹綠陰合，王家庭院寬。
缾中鄠縣酒，牆上終南山。
獨眠仍獨坐，開襟當風前。
禪師與詩客，次第來相看。
要語連夜語，須眠終日眠。
除非奉朝謁，此外無別牽。
年長身且健，官貧心甚安。
幸無急病痛，不至苦飢寒。
自此聊以適，外緣不能干。
唯應靜者信，難爲動者言。
臺中元侍御，早晚作郎官。
未作郎官際，無人相伴閑。